DA Den Europæiske Unions Tidende CE 78/109

(2004/C 78 E/0110)

SKRIFTLIG FORESPØRGSEL E-2382/03

af Christopher Huhne (ELDR) til Kommissionen

(18. juli 2003)

Om: Det indre marked

Agter Kommissionen fremover at kontrollere, hvorledes EU's indre marked klarer sig i forhold til det indre marked i USA, navnlig med hensyn til prisernes volatilitet og prismæssige afvigelser for diverse varers og tjenesteydelsers vedkommende?

Samlet svar

afgivet på Kommissionens vegne af Frederik Bolkestein

på skriftlige forespørgsler E-2381/03 og E-2382/03

(7. august 2003)

Med henblik på at bedømme det indre markeds succes benytter Kommissionen en række både juridiske og økonomiske standardindikatorer for markedsintegration. Disse dækker priskonvergens, intern handel og intern investering på tværs af grænserne såvel som den retlige gennemførelse og anvendelse af fællesskabslovgivning i medlemsstaterne.

Europas resultater for hver af disse indikatorer kan dernæst sammenlignes med de resultater, som et velfungerende indre marked ville forventes at opnå. Sidstnævnte kan defineres på flere forskellige måder: teoretisk (jf. f.eks. boks 4 og 5 i det statistiske tillæg til rapporten fra Generaldirektoratet for Det Indre Marked om Fællesskabets produkt- og kapitalmarkeder 2001) eller som de resultater et eksisterende fællesmarked (ofte, men ikke altid, USA), har opnået.

Hvad angår priskonvergens anvender Kommissionen allerede USA som benchmark i sin overvågning af det indre marked. I de tilfælde, hvor det er muligt og velegnet ud fra et teknisk synspunkt, vil den fortsætte hermed. Men skønt USA er en relevant benchmark for EU, eftersom de to områder har omtrent samme størrelse, befolkningstal osv., mener Kommissionen, at det undertiden er mere relevant at anvende en europæisk benchmark, f.eks. en af de større medlemsstater (Tyskland, Frankrig eller Det Forenede Kongerige). Fordelen herved er, at butiksstrukturen, produkttilgængeligheden og forbrugsmønstrene i disse medlemsstater ligner dem, der findes i EU som helhed (mere end dem, man finder i USA).

Indtil videre tegner der sig et blandet billede af priskonvergens. For eksempel er prisspredningen i kolonialvarer væsentligt reduceret i de seneste år (variationskoefficienten er faldet fra over 20 % i begyndelsen af 1990erne til omkring 10 % i dag). Men den er stadig næsten dobbelt så høj som i USA (5,6 %). Og den vedbliver at være højere end den maksimale prisspredning for disse varer i de enkelte medlemsstater.

Ud over at måle graden af den opnåede markedsintegration er det vigtigt at vurdere de fordele for Fællesskabets virksomheder og forbrugere, som denne integration er årsag til. Dette er formålet med Kommissionens nylige rapport til markering af tiårsjubilæet for det indre marked, der blev etableret i 1992. Især anslås det, at det indre marked har genereret næsten 900 mia. EUR i øget velstand og 2,5 mio. flere arbejdspladser. Den viser også, at forbrugerne har høstet fordel af den øgede konkurrence i det indre marked gennem lavere priser, bedre varer og tjenester samt øget udvalg.

På trods af disse gode resultater står det imidlertid klart, at gennemførelsen af det indre marked endnu ikke er afsluttet. Der er stadig meget at gøre, specielt inden for tjenester i almindelighed og finansielle tjenester i særdeleshed. Kommissionen tror, at det med udvidelsen lige om hjørnet er særlig vigtigt at gøre en målbevidst indsats nu for at forbedre det indre marked. For at støtte denne proces har den lige lanceret sin nye strategi for det indre marked med prioriteringer for de næste tre år. Denne strategi kræver Rådets, Parlamentets og medlemsstaternes aktive støtte for at være effektiv.

Endelig er opbygningen af et fuldt integreret marked ikke en nøje afgrænset opgave med en endelig afslutning, men snarere en løbende proces, der kræver konstant arbejde, årvågenhed og opdatering. Der er altid nye udfordringer, og efterhånden som hindringer for, at det indre marked fungerer, fjernes, dukker andre barrierer op og skal håndteres. Det er derfor af største vigtighed, at en ny traktat indeholder de nødvendige juridiske beføjelser og kompetencer til, at arbejdet med at opbygge et integreret marked og få det til at fungere kan fortsætte.